**1. SZÁMÚ függelék**

**BKK Zrt. és a BKV Zrt. között létrejött jelenleg érvényes közszolgáltatási szerződés alapján**

1. **A hajóvezetők, az Üzemeltető és a Szolgáltató forgalom-lebonyolításban résztvevő forgalmi munkavállalóinak végrehajtási kötelezettsége**

Az Üzemeltetői hajóvezetőinek, az Üzemeltető és a Szolgáltató forgalmi munkavállalóinak a forgalom-lebonyolítással kapcsolatos ügyekben jelentési és a kiadott utasításokra vonatkozóan végrehajtási kötelezettsége van a BKK Forgalomfelügyelet felé.

Az Üzemeltető és a Szolgáltató munkavállalója abban az esetben tagadhatja meg a kiadott utasítást, ha a rendelkezés az emberi életet, egészséget vagy a közlekedés biztonságát sérti vagy veszélyezteti, vagy az utasítás végrehajtása a kezelésére bízott eszköz károsodásával járna.

**1.1. A hajóvezetők bejelentkezési kötelezettsége**

A hajóvezetők kötelesek a rendelkezésükre álló hírközlő berendezésen (jelenleg mobiltelefonon) keresztül, szolgálatkezdéskor a BKK illetékes diszpécseréhez bejelentkezni.

A hajóátvétel megkezdésekor a hajón található hírközlő berendezés beüzemelése kötelező, ezzel biztosítható, hogy a BKK illetékes diszpécsere a hajóvezetőt már a forgalomba állástól kezdve közvetlenül el tudja érni.

A hírközlő berendezés üzemképtelensége esetén a hajóvezető a megadott elérhetőségen keresztül értesíti a BKK illetékes diszpécserét.

A hajóvezető a szolgálatra történő jelentkezését követően a hajó forgalomba állását akadályozó bármely eseményt, illetve annak megszűnését a BKK illetékes diszpécserének köteles jelenteni, aki tájékoztatja erről a BKK Fődiszpécsert, ő pedig továbbjelenti a Szolgáltató kapcsolattartójának.

A BKK illetékes diszpécsere utasíthatja a hajóvezetőt a tárolóhely menetrendtől eltérő időpontban történő elhagyására vagy a menetrendben előírt viszonylattól való eltérő közlekedésre. A hajóvezető köteles az utasítást végrehajtani, a menetrendtől eltérő viszonylatra történő kiálláskor - szükség szerint - megfelelő viszonylatjelző-táblákkal rendelkezni.

Ugyancsak be kell jelentkezni a hajóvezető esetleges üzemidő közbeni váltása esetén, a váltás megtörténte után.

A tartalékhajó vezetőjének is végre kell hajtania a bejelentkezést a szolgálatkezdéskor, illetve váltáskor.

**1.2. A hajóvezetők feladatai szolgálatvégzés közben**

A hajóvezetők kötelesek a hajóhoz rendszeresített hírközlő berendezés használatával kapcsolatot tartani a BKK illetékes diszpécserével. A kommunikációs kapcsolat létesítése során a hajóvezetők kötelesek figyelembe venni a vonatkozó szabályozásokat (Hajózási Szabályzat stb.).

Minden olyan információt azonnal vagy legkésőbb a következő kikötéskor a BKK illetékes diszpécsere felé továbbítani kell, amely a hajóvezető tudomására jutott, és amely a forgalom menetrendszerűségét, lebonyolítását befolyásolja, vagy a későbbiekben várhatóan befolyásolhatja. Így például:

- hajó műszaki meghibásodása, a műszaki meghibásodás kapcsán történő intézkedések és események,

- a beosztott személyzettel kapcsolatos zavarok (betegjelentés, egészségügyi okokból történő késve indulás, leváltó személyzet hiánya stb.),

- anyagi káros vagy személyi sérüléssel járó esemény, utasrosszullét, illetve ezek kapcsán történt intézkedések és események,

- bármilyen egyéb, a hajó forgalomban maradását befolyásoló tényező,

- kikötői infrastruktúra meghibásodása, zavara, annak kapcsán történt intézkedések és események,

- a hajóutat érintő akadály, időjárás és vízállás okozta akadályok (köd, alacsony vízállás, jegesedés stb.),

- 10 percet elérő késés,

- a továbbhaladást nehezítő, a forgalom fenntarthatóságát bizonytalanná tevő tényezők,

- jelentősen megnövekedett utazási igény, utaslemaradás.

A bejelentésnek a következő adatokat kell tartalmaznia:

- bekövetkezés időpontja (óra, perc),

- pontos helyszín (mely kikötőben, hídnál vagy mely kikötők, hidak között),

- menetirány (melyik végállomás felé),

- mely hajóval történt, melyik észlelte (neve, viszonylatjelzése),

- forgalmi akadály (van-e, ha igen, akkor a forgalom fenntartható-e),

- esemény, zavar jellege, előzetesen milyen segítségre van szükség:

- baleset (sérültek, a felelősség kérdésében megegyezés, vízi rendészet, mentő, tűzoltó, rendőrség bevonása),

- akadály, késés (oka, kiterjedtsége, várható időbeni elhúzódása, szükséges-e hatóság bevonása),

- műszaki jellegű zavarok (hajó, kikötő műszaki hibája),

- egyéb (olyan esemény, ami a hajóforgalmat befolyásolja).

Minden esetben közölni kell azt is, hogy milyen intézkedés történt a bejelentésig (mentők, vízi rendészet értesítése stb.).

Ha a híváskezdeményezésre a diszpécser nem felel, a hívást addig kell megismételni, amíg a kapcsolatfelvétel nem sikeres.

A hajóvezető önállóan, a Szolgáltató által kiadott előírások szerint indul a végállomásokról és halad át az átfutási pontokon, amíg a viszonylaton a BKK illetékes diszpécsere vagy a helyszíni irányítást végző helyszíni forgalomirányító beavatkozását szükségessé tevő zavar nem történik. A hajóvezető a hajó haladási ütemét - a forgalmi helyzet adta lehetőségeken belül és a forgalombiztonsági szempontok figyelembe vétele mellett - az előírt menet- és részmenetidő betartásával válassza meg.

Forgalmi zavar, menetrendi eltérés esetén a BKK Forgalomfelügyelet elrendelheti, hogy meghatározott kikötőkbe helyszíni forgalomirányító kerüljön kivezénylésre, aki az egyenletességet és a menetrend szerinti forgalom mielőbbi helyreállítását hivatott elősegíteni, illetve utastájékoztatási feladatokat lát el. Helyszíni forgalomirányító egy időben több kikötőhöz is vezényelhető.

Helyszíni forgalomirányítók bevonásáról a BKK illetékes diszpécsere értesíti az érintett viszonylat hajóvezetőit. Mindaddig, amíg a hajóvezetők ellentétes utasítást nem kapnak, a helyszíni forgalomirányító utasításai szerint kötelesek végezni tevékenységüket (indulási időpontok, esetleges útvonal-módosítás stb.).

A hajóvezetők kötelesek a BKK illetékes diszpécserétől indulási időpontot kérni (minden végállomásra vonatkozóan) és a kiadott utasításnak megfelelően közlekedni.